امين عبدالحميد امين محمد محمد الهنيدى ، كان ممثل كوميدى مصرى من مواليد المنصورة عاصمة محافظة الدقهلية ، أخد بكالوريوس المعهد العالى للتربية الرياضية اسكندرية سنة 1949. إبتدأ امين الهنيدى التمثيل لأول مرة على مسرح الريحانى عام 1939 لما كان طالب. إشتغل مع الفنان محمد احمد المصرى (ابو لمعه) و كونو مع بعض فرقة مسرحية فى النادى المصرى فى السودان سنة 1954 . امين الهنيدى اشترك فى برنامج ساعة لقلبك بالإذاعة فى شخصية فهلاو ، و إشتغل فى فرقة تحيه كاريوكا و بعد كده قدم مسرحيات : شفيقة و متولى ، و حلمك يا شيخ علام ، و لوكاندة الفردوس ، و ديك و فرخات ، و غراميات عفيفى ، و الضيف اللى هوه ، و يا عالم نفسى اتسجن ، و جوزين وفرد ، و اصل وصورة ، و عبود عبده عبود ، و سد الحنك ، و سبع ولا ضبع ، و كانت اخر مسرحياته : المهزلة ، والدنيا مقلوبة ، والفضيحة ، وعائلة سعيدة جداً ، قدم للاطفال مسرحية ممنوع يا كروان. نجح كممثل كوميدى فى الإذاعة ، وقام ببطولة شنطة حمزة ، و افلام تانيه. امين الهنيدى من مواليد شهر ديسمبر 1925 و إتجوز سنة 1969 و خلف تلات ولاد: صالح و عبدالحميد و محمود.